Superman II

Superman II er en britisk-amerikansk science fiction-eventyr og superheltfilm fra 1980 regissert av Richard Lester. Filmen handler om superhelten Supermann og er en oppfølger til Supermann fra 1978. I denne tvinges han til å kjempe mot tre kriminelle fra sin egen hjemplanet. De tre frigjøres fra sin fangetilværelse i verdensrommet og setter kursen mot jorden der de oppdager at de har samme krefter som Supermann. Der tiltvinger de seg verdensherredømmet, men innser at de må bekjempe Supermann for å beholde den. Hovedrollen spilles av Christopher Reeve, mens andre fremtredende roller spilles av  Terence Stamp, Sarah Douglas, Jack O'Halloran, Margot Kidder, Jackie Cooper, E. G. Marshall og Gene Hackman. 
Supermann 2 ble meget populær, om enn ikke i like stor grad som dens forgjenger. Den fikk også god omtale fra filmanmelderne.
Den ble etterfulgt av Superman III.


== Handling ==
I denne oppfølgeren til Supermann står de tre superskurkene General Zod, Ursa og Non sentralt. De er alle fra planeten Krypton, men ble tatt for høyforræderi og dømt til en evig tilværelse i det "store intet". Men på grunn av en atomsprenging i verdensrommet blir de frigjort og setter kurs for jorden, som er nærmeste planet. Der oppdager de sine enorme krefter og deres leder, General Zod, tar raskt beslutningen om å ta verdensherredømme. Med sine superkrefter setter de gang en voldsom demonstrasjon av sine krefter. I tillegg til dette allierer den høyst jordiske superskurken Lex Luthor seg med dem, og etterhvert ser ikke USAs president annet råd enn å gi dem hva de ønsker. Clark Kent har i mellomtiden forelsket seg kraftig i Lois Lane mens de begge er på et luksushotell i Canada på et oppdrag fra avisa. Noen omstendigheter gjør at Clark avslører sin virkelig identitet til Lois og sammen drar de til hans hemmelige base på Nordpolen. På grunn av kjærligheten til Lois velger han å frasi seg sine superkrefter for å leve et normalt liv. Tilbake til USA møter han den brutale virkelighet og begynner han å angre på sin avgjørelse. På TV-skjermen får han se General Zod, den nye verdensherskeren, som utfordrer Supermann til kamp. Zod har nå fått greie på at han er et vesen med samme krefter som dem selv. Supermann reiser i dyp anger tilbake til Nordpolen i håp om å få tilbake sine superkrefter. Hans ønsker blir etterhvert oppfylt og snart er han tilbake for full kraft og en enorm kamp er snart forestående mellom ham og de tre inntrengerne fra Krypton.


== Om filmen ==


=== Økonomi og popularitet ===
Superman II ble meget populær og ble nesten en like stor kommersiell suksess som den første filmen. Den spilte inn 108 millioner dollar i USA alene, noe som gjorde den til den tredje mest innbringende filmen i 1981.Produksjonskostnadene var på ca 54 millioner dollar.


=== Anmelderne ===
Den ble godt mottatt av anmelderne, noe som gjenspeiles av at den har fått 86 % både på Rotten Tomatoes og 87 % Metacritic. Den amerikanske filmkritikeren Roger Ebert gav den toppscore, mens Leonard Maltin gav den tre av fire stjerner.Dagbladet gav den terningkast fire, mens VG gav den tre.


=== Priser ===
Filmen vant en Saturn Award i klassen beste science fiction-film.


== I rollene ==
(utvalg)


== Se også ==
Superman, en amerikansk film fra 1978 med Christopher Reeve i rollen som Supermann.
Superman III, en amerikansk film fra 1983 med Christopher Reeve i rollen som Supermann.
Superman IV: The Quest for Peace, en amerikansk film fra 1987 med Christopher Reeve i rollen som Supermann.
Superman Returns, en amerikansk film fra 2006 med Brandon Routh i rollen som Supermann.
Man of Steel, en amaerikansk film fra 2013 med Henry Cavill som Supermann.
Batman v Superman: Dawn of Justice, en amerikansk film fra 2016 med Henry Cavill som Supermann.


== Referanser ==


== Eksterne lenker ==
(en) Superman II på Internet Movie Database 
(no) Superman II hos Filmfront 
(sv) Superman II i Svensk Filmdatabas 
(da) Superman II i Danmark Nationale Filminstitut 
(fr) Superman II på Allociné 
(nl) Superman II på MovieMeter 
(en) Superman II på AllMovie 
(en) Superman II på Turner Classic Movies 
(en) Superman II på Rotten Tomatoes 
(en) Superman II på Metacritic